Verdere hofaksie volg oor sportkwotasFikile Mbalula (Foto: Solidariteit) Die vakbond Solidariteit en die burgerregte-organisasie AfriForum het vandag gesê dat die minister van sport moet betaal vir die twee organisasies se aansoek wat hulle ingevolge die Wet op die Bevordering van Toegang tot Inligting (Paia) gebring het om die ministerie te dwing om inligting rakende sy transformasieteikens in sport bloot te lê. Volgens Johan Kruger, adjunkbestuurshoof van Solidariteit, het die ministerie Dinsdagaand in aanloop tot vandag se hofsitting versoekte inligting rakende sy transformasieteikens aangestuur terwyl die hof vandag beveel het dat die minister van sport en die Suid-Afrikaanse Rugbyunie die regskoste van Solidariteit en AfriForum moet betaal. “Hoewel ons nog besig is om alle dokumentasie te verwerk, is dit reeds duidelik dat die manier waarop transformasieteikens toegepas word inderwaarheid net op ’n kwotastelsel neerkom, iets wat uitdruklik deur die Grondwet, die Wet op Billike Indiensneming asook verskeie internasionale sportkonvensies verbied word. Ons sal dus sonder twyfel verdere hofaksie bring om die gebruik van kwotas in sport stop te sit,” het Kruger gesê. Volgens Kallie Kriel, uitvoerende hoof van AfriForum, druis die toepassing van sportkwotas in Suid-Afrika in teen verskeie internasionale ooreenkomste wat Suid-Afrika onderteken en bekragtig het. “Dit is ironies dat die regerende party nou kwotas toepas terwyl hy in 1970 by internasionale liggame bepleit het dat sportlui op meriete beoordeel moet word. Ons staan dus steeds by die standpunt dat meriete die enigste faktor in die samestelling van sportspanne moet wees,” het Kriel gesê.